Aquest informe ens mostra els resultats i la incidència de les universitats espanyoles en àmbits econòmics, com ara la renda, l'ocupació, el capital humà o el creixement territorial, i també en aportacions socials que afecten els individus o el conjunt de la societat.
El sistema universitari espanyol (SUE) està format per 84 universitats (50 de públiques i 34 de privades) i el nombre d'estudiants que forma anualment és d'1,6 milions.
En els darrers deu anys, les matrícules dels estudiants de grau han caigut 6,4 punts i, en canvi, les d'estudiants de màster s'han multiplicat per quatre.
L'informe constata un descens preocupant, per a un creixement econòmic basat en el coneixement, del nombre d'estudiants matriculats en titulacions STEM (ciència, tecnologia, enginyeria i matemàtiques), sobretot entre les dones.
S'estudia l'impacte econòmic de les universitats espanyoles a curt termini en funció de la despesa que fan els agents relacionats amb la seva activitat, que es xifra en 15.991 M€ anuals.
L'activitat productiva que es deriva d'aquestes despeses té per a l'Estat un impacte en la producció de 49.671 M€, en la renda de 24.707 M€ i en l'ocupació de 519.860 llocs de treball.
Aquest impacte representa el 2,12 % del PIB i el 2,56 % de l'ocupació de l'Estat.
Pel que fa als efectes econòmics de les universitats a llarg termini, es basen en el capital humà que aquestes generen i en la seva activitat.
En aquest sentit, les persones titulades perceben uns ingressos laborals que són un 58,9 % més alts que la mitjana i tenen una probabilitat molt més alta de tenir feina que la de les persones sense formació.
El SUE contribueix en un 1,3 % a augmentar la taxa d'activitat a Espanya i en 0,7 punts a reduir l'atur.
Com a conseqüència d'aquesta ocupació més elevada i salaris més alts dels titulats, també s'ha quantificat la contribució fiscal de la SUE.
L'augment de la recaptació fiscal de l'IRPF i l'IVA es determina en 25.774 M€ anuals, xifra que equival a 2,4 vegades el pressupost del sistema universitari.
Per tant, l'informe conclou que, a través del sistema fiscal, les universitats espanyoles retornen a la societat 4,3 euros per cada euro amb què les administracions les financen.
El SUE també permet als titulats arribar a estatus socials millors que els seus progenitors i a millorar les seves condicions laborals respecte a les que tindrien si només tinguessin l'educació obligatòria (ESO).
En l'informe també es destaca que, si bé l'educació universitària no elimina la desigualtat i encara s'observen diferències importants en funció de l'origen i la procedència familiar, sí que redueix el risc de pobresa (un 12 % en els universitaris en comparació amb un 33,8 % en les persones que només tenen l'ESO) i d'exclusió social.
Tampoc s'eliminen del tot les desigualtats de gènere i entre les universitàries hi continua havent una bretxa salarial (amb salaris un 23,8 % inferiors als dels homes), encara que menys pronunciada que en les dones amb estudis postobligatoris (28,5 %).
També es destaquen els efectes positius de la universitat sobre les persones titulades en aspectes com l'altruisme, la participació, la consciència ambiental o l'interès cultural, d'una banda, i, de l'altra, sobre la salut, l'esperança de vida i els estils de vida més saludables.
Trobareu una còpia impresa d'aquest document per al préstec i la consulta a la Biblioteca d'Universitats i Recerca.